Diari Oficial de la Generalitat Valenciana


Sumari del DOGV 3690, del 17-02-2000 (2000/1106)

ACORD de 19 de gener de 2000, del Consell de la Sindicatura de Comptes, pel qual es convoca el procediment selectiu abreujat per a accedir, amb caràcter interí, a tres llocs de treball de tècnic d’auditoria de corporacions territorials i altres ens públics, vacants en la dita institució.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3690

Data del DOGV
:   17-02-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/1106


Data del document
:   19-01-2000

Organisme emissor
:   Sindicatura de Comptes

Tipus de document
:   Acord

Descriptors 

:   * verificació de comptes
    * control pressupostari
    * concurs administratiu

ACORD de 19 de gener de 2000, del Consell de la Sindicatura de Comptes, pel qual es convoca el procediment selectiu abreujat per a accedir, amb caràcter interí, a tres llocs de treball de tècnic d'auditoria de corporacions territorials i altres ens públics, vacants en la dita institució. [2000/Q1106]
  
En la relació de llocs de treball de la Sindicatura de Comptes, aprovada el 28 de desembre de 1998, figuren tres places vacants de tècnic d'auditoria de corporacions territorials i d'altres ens públics, de grup A, les quals cal cobrir amb caràcter interí, de cara al normal exercici de les funcions de la institució.
  
A aqueix efecte, en l'exercici de la competència atribuïda en l'article 17.c de la Llei de la Generalitat Valenciana 6/1985, d'11 de maig, de Sindicatura de Comptes, i en l'article 12.c del Reglament de Règim Interior de la Sindicatura de Comptes, el Consell de la institució, després d'haver obtingut la delegació de la Mesa de les Corts Valencianes, acorda efectuar el present procés selectiu, que es regirà per les següents bases:
  
Primera. Normes generals
  
U. L'objecte del present acord és la selecció de tres aspirants per a cobrir, amb la condició de personal interí, tres llocs de treball vacants, amb la denominació de tècnic d'auditoria de corporacions territorials i d'altres ens públics, pertanyents al grup A del sector d'administració general, classificats amb el nivell 25 de complement de destinació, i que tenen les altres condicions que s'especifiquen en l'annex I i en la relació de llocs de treball de la Sindicatura de Comptes.
  
Dos. El procés es regirà pel que es disposa en aquestes bases, i per a allò que no s'hi estableix serà aplicable la normativa establida en la disposició addicional de la Llei de Sindicatura de Comptes.
  
Tres. El personal seleccionat serà destinat, amb caràcter interí, a alguna de les vacants que són objecte d'aquesta convocatòria; de manera que el nomenament no hi donarà cap dret per a ingressar de forma definitiva en l'administració pública i el seu cessament es produirà quan desapareguen les circumstàncies que donen lloc al nomenament, o es proveïsquen amb funcionaris de carrera ell llocs de treball per mitjà de qualsevol dels procediments establits en els articles 20 i 21 de la Llei de la Funció Pública Valenciana, o els llocs siguen amortitzats.
  
Quatre. Els qui hi obtinguen plaça no podran compatibilitzar-la amb l'ocupació d'un segon lloc de treball, càrrec o activitat en el sector públic, ni tampoc amb activitats de caràcter privat; llevat dels supòsits d'excepció establits en les disposicions vigents en matèria d'incompatibilitats.
  
Segona. Requisits dels candidats
  
Per a ser admés al procediment selectiu, serà necessari reunir els requisits següents:
  
a) Tenir la nacionalitat espanyola.
  
b) Haver complit 18 anys.
  
c) Estar en possessió del títol de doctor, llicenciat, enginyer, arquitecte o equivalent.
  
d) No estar inhabilitat per a l'exercici de la funció pública per sentència ferma.
  
e) No haver sigut separat del servei públic per mitjà d'expedient disciplinari.
  
f) No patir malaltia o defecte físic que impedisca l'exercici de la funcions corresponents.
  
g) Els candidats hauran de complir aquests requisits en la data en què acabe el termini de presentació de sol·licituds i mantenir-los fins al moment en què finalitze el procés selectiu.
  
Tercera. Procediment de selecció
  
U. El procediment constarà de dues fases.
  
Dos. La primera fase consistirà en la qualificació dels mèrits dels aspirants. Els dits mèrits seran avaluats sobre la base de la documentació degudament acreditada pels interessats, juntament amb la sol·licitud per a participar en aquest procediment; hi serà d'aplicació el barem següent:
  
1. Experiència professional
  
1.1 En l'administració pública.
  
Es valorarà amb 0,5 punts cada any complet de serveis efectius prestats en les distintes administracions públiques, segons el criteri de l'article 1 de la Llei 70/1978, de Reconeixement de Serveis Previs als Funcionaris Públics, ocupant llocs de treball directament relacionats amb la fiscalització i auditoria interna o externa, o amb la comptabilitat pressupostària o financera públiques. La puntuació adjudicada per aquest concepte no superarà els 4 punts.
  
1.2 En el sector privat.
  
Es valorarà fins a 0,5 punts cada any complet d'experiència acreditada en la fiscalització i auditoria externa, o en la comptabilitat pressupostària o financera d'entitats públiques, fins un màxim de 4 punts. L'acreditació d'aquest mèrit s'efectuarà sobre la base de certificacions emeses per algun òrgan amb capacitat per a certificar que pertanya a qualsevol administració pública.
  
1.3 Altres serveis prestats en les administracions públiques.
  
Es valorarà amb 0,20 punts cada any complet de serveis efectius prestats en les distintes administracions públiques, segons el criteri del citat article 1 de la llei 70/1978, fins un màxim de 2 punts, sempre que aquests serveis no hagen sigut computats en el mèrit 1.1.
  
2. Formació personal.
  
Es valorarà amb 2 punts l'acreditació d'estar en possessió del doctorat. Quan aquest títol tinga relació de manera directa amb l'economia, la comptabilitat, l'administració i el dret, s'hi adjudicaran 2 punts més.
  
3. Coneixements del valencià.
  
Seran valorats fins un màxim de 2 punts, sempre que s'acredite estar en possessió del pertinent certificat expedit per la Junta Qualificadora de Coneixements del Valencià, d'acord amb l'escala següent: a) coneixement oral, 0,5 punts; b) coneixement de grau elemental, 1 punt; c) coneixement de grau mitjà, 1,5 punts; d) coneixement de grau superior, 2 punts.
  
4. Coneixements d'idiomes comunitaris
  
Es valorarà fins un màxim d'1 punt el coneixement de llengües oficials de la Unió Europea, a raó de 0,20 punts per curs, o el seu equivalent si es tracta de cicles, corresponent al títol expedit per la universitat o per l'escola oficial d'idiomes.
  
5. Altres mèrits.
  
El tribunal podrà concedir fins un màxim d'1 punt per la concurrència de qualsevol altra circumstància no considerada en aquest barem, sempre que tinga una vinculació directa amb el contingut de les places convocades, que estiga suficientment acreditada i que hi haja constatació, en l'expedient, del mèrit que es valora, de la seua relació amb el lloc i de la puntuació que s'hi atorga.
  
Tres. La qualificació total de la primera fase es determinarà per la suma aritmètica de les puntuacions corresponents als cinc conceptes del barem, i s'aplicarà sempre que hom supere la segona fase.
  
Quatre. La segona fase del procediment selectiu constarà de dos exercicis, un de teòric i un altre de pràctic, els quals es realitzaran de manera consecutiva en la mateixa data; aquesta data es comunicarà en el mateix anunci en què es publique la llista d'aspirants, el qual serà exposat en el tauler d'anuncis de la Sindicatura, una vegada hagen transcorregut 10 dies hàbils comptats a partir del següent al de finalització del termini de presentació de sol·licituds.
  
Primer exercici. Serà de caràcter teòric i consistirà a contestar 25 preguntes amb respostes alternatives, de les quals només una en serà la correcta; les contestacions errònies es penaran amb la deducció de la meitat de la puntuació corresponent a una contestació vàlida. Les preguntes versaran sobre les lleis següents: Reguladora de les Bases de Règim Local, d'Hisendes Locals, d'Hisenda Pública de la Generalitat Valenciana, de Sindicatura de Comptes i del Tribunal de Comptes; així com sobre la normativa d'auditoria pública. Aquest exercici tindrà una durada màxima de 30 minuts. La puntuació màxima que s'hi obtindrà serà de 25 punts, i almenys en seran necessaris 13 per a aprovar.
  
Segon exercici. Serà de caràcter pràctic i consistirà en la resolució de dos supòsits de comptabilitat pública, un sobre matèria autonòmica i un altre sobre matèria de règim local. Aquest exercici tindrà un temps màxim de realització de dues hores i es podrà qualificar fins amb 25 punts i almenys en seran necessaris 13 per a aprovar.
  
Cinc. La qualificació total dels aspirants que hagen superat els dos exercicis, es determinarà per la suma aritmètica de les puntuacions dels dos.
  
Sis. La qualificació total del procediment selectiu es donarà per la suma aritmètica de les puntuacions atorgades en les dues fases de què consta.
  
Quarta. Sol·licituds
  
U. Els qui desitgen participar en la selecció hauran de presentar una sol·licitud ajustada al model que figura com a annex II, dirigida al síndic major de la Sindicatura de Comptes, en el registre de la institució, al carrer de Sant Vicent, número 4, de València, o en la forma establida en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 15 dies hàbils comptats a partir del següent al de l'última publicació d'aquesta convocatòria, que apareixerà en el Butlletí Oficial de les Corts Valencianes i en el Diari Oficial de la Generalitat Valenciana.
  
Dos. La sol·licitud anirà acompanyada d'una còpia del document nacional d'identitat, així com d'una còpia autèntica de la documentació acreditativa dels mèrits a què es refereix l'apartat dos de la base tercera.
  
Tres. La presentació a aquest procés implica l'acceptació de les presents bases.
  
Cinquena. Tribunal
  
U. El tribunal estarà format pels següents membres:
  
President: Francisco Miguel Gil Pérez, síndic de comptes.
  
Vocals:
  
José Andrés Ruíz del Molino, auditor.
  
Vicente Zaragozà Bolinches, auditor.
  
Gabriel Martínez Martí, en representació del Consell de Personal de la Sindicatura de Comptes, que hi actuarà amb veu però sense vot.
  
Secretari: hi actuarà com a tal, amb veu i vot, el vocal citat en primer lloc.
  
Al seu torn, cada un dels membres del tribunal tindrà el corresponent suplent, amb idèntiques funcions i atribucions; la designació n'és la següent:
  
President: Manuel Girona Rubio, síndic de comptes.
  
Vocals:
  
Begoña Romero Gil, auditora.
  
Antonio Minguillón Roy, auditor.
  
Juan Gamir Giner, en representació del Consell de Personal de la Sindicatura de Comptes.
  
Secretari: hi actuarà com a tal, amb veu i vot, el vocal citat en primer lloc.
  
Dos. El tribunal estarà vàlidament constituït quan hi assistisquen tres dels seus membres, ja en siguen els titulars o els suplents, i hauran d'estar presents en tot cas el president i el secretari, o els seus corresponents suplents. El president disposarà de vot de qualitat en el cas d'empat. A part d'això, el tribunal i els seus membres ajustaran les seues actuacions a les previsions del capítol II del títol II de la Llei de Règim Jurídic de les Administracions Públiques i del Procediment Administratiu Comú.
  
Tres. Correspon al tribunal determinar la qualificació dels aspirants en els dos exercicis del procediment selectiu. Podran adoptar totes les mesures necessàries per al correcte desenvolupament del procés i tindran la facultat d'interpretar les presents bases.
  
Quatre. Els membres del tribunal s'abstindran d'intervenir, i podran ser recusats pels interessats, quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Cinc. A l'efecte de comunicacions i d'altres incidències, el tribunal tindrà la seu a la Sindicatura de Comptes, carrer de sant Vicent, número 4, de València (46558).
  
Sisena. Comprovació i publicació de resultats.
  
U. Una vegada coneguts els candidats millor qualificats, en nombre suficient per a cobrir les vacants oferides, el tribunal elaborarà la llista provisional de seleccionats.
  
Sense perjudici de la publicació dels resultats dels dos exercicis de la segona fase, que s'efectuarà en el tauler d'anuncis de la Sindicatura de Comptes, el tribunal s'abstindrà d'incloure en la llista un nombre major de seleccionats que el de vacants convocades; de manera que en la llista del paràgraf anterior només figuraran els adjudicataris provisionals, amb la puntuació obtinguda, enumerats per ordre de qualificació. Els empats en la puntuació total es resoldran a favor de l'aspirant amb millor qualificació en la prova pràctica.
  
Dos. La llista provisional de seleccionats es publicarà en el tauler d'anuncis de la seu de la Sindicatura de Comptes, al carrer de sant Vicent, número 4, de València. Als efectes del que es disposa en l'article 59.5.b de la Llei de Règim Jurídic de les Administracions Públiques i del Procediment Administratiu Comú, amb aquesta publicació es considerarà efectuada l'oportuna notificació als interessats.
  
Tres. Aquells aspirants que ho estimen pertinent, disposaran d'un termini de 10 dies hàbils, comptats a partir de l'endemà de la publicació de la llista provisional, per a al·legar allò que consideren oportú.
  
Quatre. Una vegada finalitzat el dit termini i vistes les possibles al·legacions, el tribunal elaborarà, en el període màxim de 10 dies, la llista definitiva de seleccionats i l'elevarà al Consell de la Sindicatura de Comptes amb la corresponent proposta de nomenament. Aquesta proposta serà notificada personalment als aspirants proposats i publicada en el tauler d'anuncis de la seu de la Sindicatura de Comptes; amb això es considerarà efectuada la notificació a la resta dels interessats, conformement al que s'estableix en l'article 59.5.b de la Llei de Règim Jurídic de les Administracions Públiques i del Procediment Administratiu Comú.
  
Setena. Presentació de documents
  
U. Els aspirants proposats pel tribunal hauran de presentar, en la Secretaria General de la Sindicatura de Comptes i dins del termini de cinc dies hàbils a partir del dia en què reben la notificació de la proposta, els documents següents:
  
a) Original del document nacional d'identitat i una còpia per a la compulsa.
  
b) Certificat mèdic acreditatiu de no patir malaltia o defecte físic que impedisca el normal exercici de les funcions, expedit per algun facultatiu competent.
  
c) Document original del corresponent títol, diploma o resguard de la seua sol·licitud, que acredite estar en possessió de la titulació exigida, a més d'una fotocòpia per a la compulsa.
  
d) Declaració de no haver sigut separat del servei en cap administració pública per mitjà d'expedient disciplinari, ni de trobar-se inhabilitat per a l'exercici de la funció pública; així com de no realitzar activitats incompatibles.
  
Dos. Els qui, dins del termini fixat, i llevat de casos de força major, no presenten la documentació o, després d'examinar aquesta, es deduïsca que no compleixen algun dels requisits exigits en la convocatòria, no podran ser nomenats i quedaran anul·lades totes les seues actuacions; sense perjudici de la responsabilitat en què poguessen incórrer per falsedat en la instància.
  
En tal cas, el Consell de la Sindicatura podrà requerir al tribunal que eleve una proposta complementària, a l'objecte d'incloure-hi l'aspirant al qual correspondria el següent lloc en la llista definitiva a què s'al·ludeix en l'apartat quatre de la base sisena. Pel que fa a aquells que poguessen figurar inclosos en aquesta proposta complementària, hi caldrà observar els mateixos tràmits que amb la resta de seleccionats definitius, incloent-hi la notificació i publicació considerades en l'apartat referit.
  
Vuitena. Nomenament i presa de possessió
  
Una vegada comprovada la conformitat de la documentació aportada, el Consell de la Sindicatura de Comptes efectuarà els corresponents nomenaments com a funcionaris interins, els quals seran notificats als interessats. Aquests hauran d'incorporar-se a la Sindicatura de Comptes en el termini de tres dies hàbils comptats a partir del següent al de la notificació, i quedaran subjectes en qualsevol supòsit a les condicions establides en l'apartat tercer de la base primera.
  
Novena. Llista suplementària d'aspirants
  
El Consell de la Sindicatura de Comptes podrà aprovar la constitució d'una llista suplementària d'aprovats, col·locats per ordre de puntuació obtinguda en el procediment selectiu, els quals podran ser cridats en un futur a ocupar, pel mateix ordre, les vacants de tècnic d'auditoria de corporacions territorials i d'altres ens públics que es produïsquen en la institució.
  
Deu. Recursos
  
U. Contra les actuacions del tribunal, hom podrà interposar recurs d'alçada davant del Consell de la Sindicatura de Comptes, en el termini d'un mes a partir de l'endemà de la notificació o publicació; d'acord amb el que s'estableix en l'article 114.1 de la Llei de Règim Jurídic de les Administracions Públiques i del Procediment Administratiu Comú.
  
Dos. Els actes del Consell de la Sindicatura, comprés el present acord, posen fi a la via administrativa i poden ser impugnats pels interessats mitjançant la interposició d'un recurs contenciosoadministratiu davant la Sala Contenciosoadministrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació. Es podrà presentar qualsevol altra reclamació o recurs que hom estime procedent, així com el recurs potestatiu de reposició, davant del mateix Consell de la Sindicatura, en el termini d'un mes, conformement als articles 116 i 117 de la Llei 30/1992.
  
València, 11 de febrer de 2000.- El síndic major: José Antonio Noguera de Roig.
  
ANNEX I
  
Llocs: tècnics d'auditoria de corporacions territorials i d'altres ens públics.
  
Naturalesa: funcionaris.
  
Número dels llocs: 69, 70 i 71 de la relació de llocs de treball de la Sindicatura de Comptes.
  
Grup: A.
  
Complement de destinació: 25.
  
Complement específic: 173.125 pessetes/mes.
  
Funcions:
  
1. Sota la dependència dels auditors o auditores, els tècnics o tècniques d'auditoria de corporacions territorials i d'altres ens públics desenvoluparan els treballs que els assignen per a la fiscalització de qualsevol corporació territorial en els locals i dependències de les dites corporacions i, subsidiàriament, en els locals i dependències dels ens autonòmics i d'altres ens que estiguen situats fora de l'àrea metropolitana de València.
  
Sense perjudici de l'anterior, sempre que estiguen degudament atesos els treballs que hem assenyalat, realitzaran també tasques de fiscalització de corporacions territorials, ens autonòmics i d'altres ens en les oficines de la Sindicatura de Comptes o dins de l'àrea metropolitana de València.
  
2. Sota la supervisió dels auditors o auditores, els tècnics o tècniques d'auditoria de corporacions territorials i d'altres ens públics formaran un arxiu complet i detallat del treball efectuat i de les conclusions obtingudes, en el qual s'inclouran tots els papers del treball.
  
3. Controlar el treball dels o de les ajudants d'auditoria de corporacions territorials i d'altres ens públics i els fulls de treball d'aquests.
  
4. Redactar la part del projecte d'informe o memòria corresponent a les tasques que tinguen assignades, per a la seua possible assumpció per part de l'auditor.
  
5. Utilitzar les eines o aplicacions informàtiques necessàries en la realització del seu treball.
  
ANNEX II
  
Model de sol·licitud
  
Nom i cognoms: DNI:
  
Domicili: Telèfon:
  
Vist l'acord de 19 de gener del 2000, del Consell de la Sindicatura de Comptes, pel qual es convoca procediment selectiu per a accedir amb caràcter interí a tres llocs de treball de tècnic d'auditoria de corporacions territorials i d'altres ens públics, vacants en la dita institució, les bases del qual accepte en la seua integritat. Alhora que declare complir els requisits establits en la base segona,
  
SOL·LICITE que em considereu presentat o presentada en l'esmentada convocatòria i ser cridat o cridada a realitzar els exercicis corresponents.
  
Documents que presente:
  
1. Fotocòpia del document nacional d'identitat.
  
2. Memòria justificativa dels mèrits adduïts i la seua qualificació, d'acord amb l'apartat dos de la base tercera de la convocatòria.
  
3. Certificats corresponents a (detalleu-ne els que aporteu).
  
3.1 Experiència professional.
  
3.2 Formació personal.
  
3.3 Coneixements de valencià.
  
3.4 Coneixements d'altres idiomes comunitaris.
  
3.5 Altres mèrits.
  
Autoavaluació dels mèrits, d'acord amb l'apartat dos de la base tercera de la convocatòria:
  
1. Experiència professional ... punts
  
2. Formació personal ... punts
  
3. Coneixements de valencià ... punts
  
4. Coneixements d'idiomes comunitaris ... punts
  
5. Altres mèrits ... punts
  
6. Qualificació total dels mèrits (suma) ... punts
  
València, ... d ... de 2000
  
Signat
  
SÍNDIC MAJOR DE LA SINDICATURA DE COMPTES DE LA GENERALITAT VALENCIANA